I formiddags blev det opdaget at et vandrør på loftet af Vejgaard Bibliotek var sprunget og at vandet silede ned gennem bygningen. 1. salen rummer en frimærkeklub og her var den ugentlige byttedag truet. -Det piskede ned ude på gangen fra røret som var sprunget, og det gav os straks nogle problemer. Vi har et depot med alle mulige goder ting og der kom der altså vand ned, siger Jan Pihl, næstformand for Nordjysk Bytte og Formidlingsforening til TV2/NORD. I stuen, som rummer Vejgaard Bibliotek, betød den hurtige indsats at skaderne blev begrænsede. -Vi regner ikke med at der går nogle bøger eller noget til. Vi har dækket det ned der er. Nu skal vi have suget det her vand op og have en affugter ind. Samtidig har vi en VVS mand på loftet for at proppe alt det der skal proppes, siger Allan Bay, beredskabsmester fra Beredskabscenter Aalborg til TV2/NORD. Det er uvist hvornår Vejgaard Bibliotek igen kan åbnes for publikum.

Referat:
Vejgaard Bibliotek blev i dag ramt af en vandskade som har lukket biblioteket indtil videre.